**Skærmpolitik for Flakkebjerg Friskole**

**Egen computer**

Elever i 4.-9. klasse medbringer egen computer hver dag (gældende fra august 2025).

Skolen har computere til brug i indskolingen, og hele skolen har abonnement på office 365.

**Skærmpolitik**

Alle elever i 3.-9. klasse afleverer deres mobiltelefoner, når skoledagen starter. Elever i børnehaveklasse til og med 2. klasse må ikke medbringe mobiltelefon med mindre at der er en særlig aftale med klasselæreren herom.

Mobiltelefonerne opbevares i mobilkasser, som står aflåst. Efter sidste time udleveres de igen. Skal mobilerne bruges i faglig sammenhæng, kan de udleveres efter aftale med lærer.

En del elever har Smartwatches, disse sidestilles med en mobiltelefon, og afleveres derfor på lige fod med mobiltelefoner ved skoledagens start.

Skal eleverne i videre i sfo, skal telefonen lægges i tasken på flytilstand, og må ikke anvendes i SFO-tiden.

Som skole ønsker vi at sikre en skolehverdag, hvor eleverne er til stede og nærværende i både undervisningen og i de sociale fællesskaber.

Hvis eleverne bryder mobilreglerne, inddrages mobilen. Første gang reglerne brydes, kan den hentes på kontoret efter skoletid og forældre orienteres i besked på Viggo. Efterfølgende gange, vil vi bede forældrene komme og hente mobilen/smartwatch.

**Regler om billeder og deling af billeder/video**

– Man skelner mellem portrætbilleder og situationsbilleder. Portrætbilleder må kun deles efter samtykke. Dette gælder både for elever og for skolen. Skolen må ikke offentliggøre portrætbilleder og videoer af elever uden samtykke fra forældre eller eget samtykke (hvis de er over 15 år). Skolen indhenter tilladelse til billeddeling, når eleven starter i skolen. Tilladelsen kan til enhver tid trækkes tilbage.

– Det er ikke lovligt at tage eller dele billeder, video eller lign. af andre i situationer, hvor de kan føle sig udstillet eller krænket. Anvendelse af mobiltelefoner og digitale medier til bevidst at nedgøre en anden er uacceptabelt og uetisk. En elevs uetiske brug af mobiltelefon eller digitale medier meddeles straks til hjemmet. Overholdes skolens regler ikke, kan det efterfølgende få konsekvenser for eleven alt efter elevens alder.

Skolen har en forventning om, at elever og forældre bakker op om skolens regler på området.

 Vedtaget af bestyrelsen 21.11.2024